Sűrű tavasz elé nézünk

A koronavírus járvány miatt rendhagyó, váratlan kihívásokkal teli 2020-as évet zárt a magyar kézilabda. Az előző szezon tavasszal félbeszakadt, a pandémia második hulláma miatt pedig rengeteg mérkőzés maradt el vagy kényszerült halasztásra az őszi fél évben. Az NBI/B nyugati csoportjában is akadozott a bajnokság, két olyan csapat is van, amelyik mindössze egyetlen bajnokit tudott lejátszani. A Tatai AC a tervezett tizenegy helyett összesen hét találkozón tudott pályára lépni, az őszt végül öt győzelemmel és két vereséggel zártuk. "Optikailag jól néz ki a tabella, hiszen a második helyen fordulunk a tavaszra, de a rengeteg kiesett mérkőzés miatt a kép csalóka, inkább a mutatott játékból és a fejlődés irányából kell kiindulni" – összegezte az őszi szezont Sibalin Jakab vezetőedző.

Tatai AC: - Nagyon furcsa őszi szezonon vagyunk túl, a koronavírus miatt rengeteg meccs elmaradt, vannak olyan csapatok, amelyek összesen egy találkozót tudtak lejátszani az elmúlt 4 hónapban. Mi viszonylag sokat voltunk pályán, az eredetileg kiírt 11-ből 7 fordulót teljesítettünk. Mik az első gondolatait a fél idénnyel kapcsolatban?

Sibalin Jakab, vezetőedző: - Az elmúlt időszak, hasonlóan a többi csapathoz (de az élet más területén is) rengeteg bizonytalanságot, kiszámíthatatlanságot hozott. Olyan új kihívások, feladatok elé állított mindenkit, amelyekre nem volt példa korábban, nem voltak bevált receptek, megszűnt a tervezhetőség, új élethelyzetekre kellett megoldásokat találni. Konkrét, kézilabdás példáknál maradva, senki sem tudta mikor, kivel tud játszani, gyakran az utolsó pillanatban maradtak el mérkőzések, a betegségen átestek számára nulláról kezdődött minden, esetenként négyen-öten tudtunk csupán edzeni, hogy csak néhány példát soroljak a sok közül. Mindezek ellenére igyekeztünk minél több mérkőzést lejátszani, de a tavasz így is zsúfoltnak ígérkezik (elmaradt bajnokik, Liga Kupa, Magyar Kupa).

- Az elmaradt, halasztott találkozók ellenére, akárhogy is nézzük, a második helyen fordulunk a tavaszra. Hogyan értékeled a pozíciót?

- Esztétikailag nyilván jól mutat így a tabella, azonban a lejátszott mérkőzések eltérő száma miatt ez megtévesztő, hosszú távú következtetést hiba lenne belőle levonni. Számomra a pozíció helyett fontosabb az adott helyzetben mutatott játék, a fejlődés, melyben az irányt mindenképpen pozitívnak vélem.

- Elég szembetűnő volt a változás a lőtt gólok számában, összességében a tavalyi 27.3-as átlagot 30 fölé emeltük, egészen pontosan 30.14-re. Meglátásod szerint hogyan teljesített ez a csapatrész?

- A lőtt gólok számának növekedésében jelentős szerepet játszott, hogy több könnyű gólt tudtunk szerezni labdaszerzésekből, indításainkat gyorsabban és hatékonyabban tudtuk befejezni. Jó lenne ezt legalább megtartani ezen a szinten a tavaszi időszakban is.

- A védelem összesen 184 gólt kapott, a 26,2-es átlag kicsivel felette van az Általad sokszor elmondott, kívánatosnak tartott 25 felett. Itt miben lehet/kell előrelépni?

- Igen, a kapott gólok számának növekedése nem tölt el örömmel, itt mindenképpen fejlődnünk szükséges. Az egy-egy elleni védekezésben voltak deficitjeink, sokszor nem voltunk elég agresszívak, a sok hiányzó miatt edzéseken nem volt mód megfelelő hőfokon gyakorolni ezt a játékelemet.

- A nyáron sok új érkező volt, hogyan sikerült beilleszteni őket a csapat szerkezetébe, játékába?

- Hasonlóan az előző időszakhoz, igyekeztünk mind emberileg, mind játéktudásban, motivált, tenni akaró fiatal embereket igazolni. Úgy gondolom, mindannyian hamar beilleszkedtek, jól érzik magukat a csapatban.

- A két vereség közül melyikből milyen tanulságokat lehet levonni?

- A PLER elleni mérkőzésen támadásban jól játszottunk, sajnos a védekezésünkben a fent említett hibák hatványozottan kiütköztek, nem volt meg a védelem és a kapusok közti összhang. A NEKA ellen nagyon akartunk, sokszor talán túl görcsösen is, rengeteg technikai hibánk volt, az első negyed órát átaludtuk. Természetesen az is hozzátartozik, hogy az ellenfél kifejezetten jó erőkből állt, nagyon jól játszott.

- Mire lehet képes tavasszal a Tatai AC felnőtt csapata?

- Jó lenne, ha a sérülések, betegségek elkerülnének minket, s egy jó felkészülést tudnánk elvégezni. Bízom benne, hogy tovább tudunk fejlődni, stabilabbá tudunk válni, így az ellenfeleknek lesz a több félnivalójuk!